Oni koji ostave automobil i plate 40 dinara na parkiralištu “Čair” mogu da uzmu 2 bicikle i koriste ih dok su im kola na parkingu. Građanima će na raspolaganju biti 26 bicikala, svakog dana u nedelji od 9 do 21 sat.

Kome dosadi auto ili želi da izbegne saobraćajne gužve, može da se posluži biciklom i iskoristi je za rekreaciju ili prevoz. Potrebno je da građanin kod sebe ima ličnu kartu, da je stariji od 18 godina, a bicikle može koristiti samo dok mu je auto na parkingu.

Dejan Dimitrijević, direktor Parking servisa - preduzeća koje je obezbedilo ovu uslugu Nišlijama, kaže da se ovim ukazuje na svest o ekologiji.

Nastavljamo sa širenjem ideje čiju smo realizaciju započeli prošle godine, odnosno podizanje svesti građana i značaju očuvanja ekološkog sistema i štetnosti izduvnih gasova automobila po zdravlje građana - navodi Dimitrijević.

Ukoliko bude interesovanja Nišlija, Dimitrijević najavljuje da će iznajmljivati i dečje bicikle.

Usluga “parkiraj i bicikliraj” biće na raspolaganju Nišlijama od 1. aprila do 1. novembra, a i duže ukoliko vremenski uslovi dozvole.

Biciklisti se često žale na nedostatak staza, a gradonačelnik Niša Darko Bulatović navodi da novoizgrađeni bulevari imaju i dosta kilometara za rekreaciju, ali da će saobraćaj u gradu potpuno drugačije izgledati posle izgradnje zaobilazne pruge oko Niša i da će tu struka i strategija imatu glavnu reč.

U pripremi je početak izgradnje zaobilazne pruge oko Niša koji će stvoriti uslove za izradu nove saobraćajne strategije koja će potpuno promeniti saobraćaj u Nišu i time stvoriti ne samo nove zone, nego i bulevare i ulice koji će imati podršku upravo za ovo prevozno sredstvo (bicikl) - naveo je Bulatović.

Inače, građani koji iznajme bicikl dužni su i da ga vrate u neoštećenom stanju. Bicikle imaju obeležja Grada i Parking servisa, a koštale su 600.000 dinara, navode iz Parking servisa, a kupljene su iz prihoda ovog javnog preduzeća.